Danske børn har gennem årene sat mange pølser til livs, når der var børnefødselsdag. Pølser af svinekød.

Børnene har bare nydt at guffe dem i sig, uden at de eller deres forældre har tænkt nærmere over det.

I Danmark er det nemlig skik og brug, at pølser bare er pølser.

Det gælder både for ikke-troende og troende, kristne danskere. Kristendom handler ikke om, hvad man må spise og ikke spise. Den handler om personlig tro. Troende kristnes madvaner er ligesom ikke-troendes madvaner. Som borgere fungerer man på lige fod i det daglige.

Det har dog gennem mange år været velkendt, at der kan være børn, som ikke spiser pølser af svin, med til en fødselsdag. Fordi de er vegetarer, eller fordi de har særlige religiøse regler (for eksempel kosher-mad til jøder). Men så har forældrene normalt kunne finde individuelle løsninger på problemet.

Men nu kan pølsehorn til en børnefødselsdag blive udråbt til en religiøs krænkelse.

Svinekødet skulle fjernes fra børnefødselsdagen

Det skete forleden på Ekstra Bladets debatforum Nationen. Her kom en muslimsk mor med et vredt indlæg om, at hun følte sig krænket.

Sagen drejede sig om en 1. klasse, som var inviteret hjem til en klassekammerats fødselsdag. Menuen stod på pølsehorn, og som normalt for pølsehorn ville pølserne være lavet af gris.

I 1. klassen er der to elever, som er muslimer. Så fødselsdagsbarnets mor skrev til de muslimske forældre, at deres børn gerne måtte have en lille madpakke med, hvis de ikke spiste gris.

Men det tog den ene muslimske mor meget ilde op. Hun fandt det tilsyneladende meget krænkende at servere svinekød til en fødselsdag, hvor hendes søn deltog. Hos Ekstra Bladet skrev hun:

”Ville det ikke være bedre om I lavede alle pølsehornene med kylling, og så var den sag klaret og alle kunne spise af den samme slags mad? Jeg synes, at det er meget upædagogisk, at XXX som den eneste skal medbringe sin egen mad til en børnefødselsdag. Jeg har aldrig været udsat for noget lignende og derfor vil jeg ikke udsætte min søn for den behandling.”

Moderen håber, at en debat kan skåne andre for at ende i samme situation, skriver hun.

Alle skal spise efter muslimske regler

Man skulle jo ellers mene, at det var muligt at finde en mindelig og snusfornuftig løsning på det lille problem. Den muslimske mor kunne give sin søn et par kyllingepølser med til brødet. Eller hun kunne eventuelt spørge værtinden, om hun ikke lige kunne putte et par kyllingepølser ind til hendes søn.

Men det gjorde hun ikke. Hun gjorde det til en stor sag om, at hun og sønnen blev krænket. Og hendes krav var, at alle de andre børn burde have fulgt de muslimske regler for, hvilken mad der er tilladt.

Alle skulle spise kyllingepølser, for ellers ville hendes søn være alene om at spise sin muslimske mad.

Politisk korrekt slaphed

Problemet med pølsehornene er efterhånden velkendt. Ikke bare til børnefødselsdage, men også i offentlige institutioner såsom børnehaver.

Ofte ender danske forældre og pædagoger med at indordne sig under de muslimske krav. Pædagogerne bruger typisk den muslimske mors argument med, at muslimske børn bliver ”stigmatiserede”, hvis de skal spise noget andet end de øvrige børn.

Men reelt er der tale om, at danskere for ikke at krænke muslimer lader børnene følge islamiske regler. Denne tilpasning til islam bliver opfattet som politisk korrekt. Ofte ledsaget af det argument, at ”der går jo ikke nogen skår af os – og når de nu tager det så alvorligt.”

Dette er udtryk for en frygtelig kulturel selvfornægtelse og slaphed.

Det burde være utænkeligt

Det burde være et stolt og stærkt princip i vores samfund, at frie danske børn ikke skal bøje sig for religiøse regler – heller ikke når de spiser. Vi skal forsvare det verdslige samfund – altså et samfund, der ikke er styret af religion.

Hvis nogen skulle have overset det, så er det verdslige samfund grundlaget for, at vi i Vesten har skabt så succesrige og demokratiske samfund. Der kan religiøst styrede samfund som for eksempel de islamiske slet, slet ikke være med.

Hvad i alverden ligner det så, at danske børn skal opdrages til at følge religiøse regler, når de skal spise?

Hvis muslimske børn selv kan tage deres halal-mad med, så fint. Hvis institutioner vil bruge ressourcer på at servere halal-mad ved siden af almindelig dansk mad, så går det vel også an.

Men det burde være utænkeligt, at danske børn ikke har andet valg end mad efter islamiske forskrifter.